**BMW M5** on BMW 5. seeria sportlikum versioon, millel on võimsam mootor ja sportlikum disain kui tavalisel 5. seeria mudelil. Seda on toodetud alates E28 kerega 5. seeriast kuni tänapäevani.

Enamik M5-sid on toodetud sedaankerega (saloon), kuid mõnes riigis oli M5 aastatel 1992–1995 (E34) ja 2006–2010 (E61) saadaval ka universaalina.

E28 põlvkond (1985–1987)
------------------------

Esimese põlvkonna (E28) tootmist alustati 1984. aasta oktoobris, auto esmaesitlus toimus 1985. aasta veebruaris Amsterdami autonäitusel. Auto baseerus tavalisel E28 535i veermikul, vaid kapoti all oli võidusõiduauto M1-lt pärinev M88/3 3453 cm3 R6-mootor (mis kasutas M30 mootoriplokki), millel oli Kugelfischeri kütuse sissepritse välja vahetatud Bosch Motronicu vastu, võimsusega 210 kW (286 hj). Põhja-Ameerika turul kohustusliku katalüsaatori tõttu kasutati seal S38B35 mootorit, mis oli sama töömahuga, kuid võimsus oli vaid 190 kW (255 hp). Kõik autod kasutasid Getrag 280/5 viiekäigulist manuaalkäigukasti. 245 km/h tippkiirusega oli M5 maailma kõige kiireim seeriatootmises olev sedaan.

Algul plaaniti toota vaid 500 autot, kuid lõpuks toodeti E28 M5 kokku 2241 eksemplari, neljas variandis:

* **DC91** – Mandri-Euroopa variant, vasakpoolne rool, katalüsaatorita, oktoober 1984 – september 1987, 588 eksemplari
* **DC92** – Inglismaa variant, parempoolne rool, katalüsaatorita, märts 1986 – november 1987, 187 eksemplari
* **DC93** – Põhja-Ameerika variant, vasakpoolne rool, katalüsaatoriga, november 1986 – november 1987, 1340 eksemplari (millest 101 Kanada turule, kasutasid meetermõõdustikku ja 1239 USA turule), kõik mustad ja beeži nahksisuga; lisaks toodeti jaanuarist märtsini 1987 30 autot Jaapani turule (Jaapan on vasakpoolse liiklusega, kuid Euroopa autod imporditakse üldiselt vasakpoolse rooliga)
* **DC98** – Lõuna-Aafrika variant, parempoolne rool, katalüsaatorita, juuni 1987 – november 1988, 96 CKD (*complete knock-down*) kit eksemplari

BMW tehasest Dingolfingist, kus 5. seeriat toodeti, saadeti värvitud E28 kered BMW Motorsporti tehasesse, kus autod kokku pandi käsitööna. Esimesed autod pandi kokku BMW tehases Müncheni linnas Preußenstraßel, kuid septembris 1986 koliti tootmine üle Garchingu eeslinna vastavatud BMW Motorsporti peakorterisse. Lõuna-Aafrika autode osad aga saadeti LAVi, kus need pandi kokku Rosslyni tehases.

Lääne-Saksamaal oli hind 1987. aasta lõpus 86 600 Saksa marka. USA-s müüdi E28 M5 ainult 1988. mudeliaastal hinnaga 46 500 dollarit.

Kui aga BMW USA osakond auto välja kuulutas 1986. aasta lõpus, räägiti veel algselt plaanist toota 500 autot, kuid lõpuks toodeti 1340 autot USA turu jaoks. Seepeale kaebasid mõned omanikud BMW North America 1991. aastal kohtusse, väites, et auto reklaamitust suuremas seerias tootmine vähendas auto kollektsioneerimisväärtust. Lõpuks lahendati kohtuvaidlus igale omanikule 4000-dollarise krediidi andmisega uue BMW ostuks või liisinguks.

E34 põlvkond (1988–1995)
------------------------

Teist põlvkonda, mis baseerus E34-l, hakati tootma 1988. aasta juulis ja seda tutvustati esmakordselt 1988. aasta septembris. Autod toodeti jällegi käsitööna ja Dingolfingi tehasest saadeti värvitud kered BMW Motorsporti peakorterisse Garchingisse. Lõuna-Aafrika autod saadeti taaskord LAVi osadena ja pandi kokku Rosslyni tehases.

Esimesed autod kasutasid S38B36 mootorit, töömahuga 3535 cm3 ja võimsusega 232 kW (316 hj). Katalüsaator oli nüüd kõikidel autodel, kõik autod kasutasid E28 M5-lt pärit Getrag 280/5 manuaalkäigukasti.

Kokku toodeti 3,5-liitrist M5 neljas variandis 8344 eksemplari:

* **HD91** – Mandri-Euroopa variant, vasakpoolne rool, juuli 1988 – aprill 1992, 5877 eksemplari
* **HD92** – Inglismaa variant, parempoolne rool, november 1989 – november 1991, 524 eksemplari
* **HD93** – Põhja-Ameerika variant, vasakpoolne rool, detsember 1989 – aprill 1993, 1678 eksemplari (millest 194 Kanada turule ja 1484 USA turule)
* **HD98' *– Lõuna-Aafrika variant, parempoolne rool, september 1990 – märts 1993, 265 CKD (*complete knock-down**) kit eksemplari

1991. aasta Frankfurdi autonäitusel esitleti E34 uuendust, mis kasutas nüüd S38B38 mootorit, töömahtu oli suurendatud 3795 cm3-ni, võimsus 250 kW-ni (340 hj). Lisaks oli M5 saadaval ka universaalkerega (Touring). 1994. aasta mais toimus viimane uuendus, mille käigus vahetati senine viiekäiguline manuaal vastu uue Getrag 420G (Type D) kuuekäigulise vastu.

Kokku toodeti 3,8-liitrise mootoriga autosid kolmes variandis 3910 eksemplari:

* **HC91** – sedaan, Mandri-Euroopa variant, vasakpoolne rool, detsember 1991 – juuli 1995, 2676 eksemplari (millest 404 6-käigulised)
* **HC92** – sedaan, Inglismaa variant, parempoolne rool, detsember 1991 – juuni 1995, 343 eksemplari (millest 138 6-käigulised)
* **HJ91** – universaal, Mandri-Euroopa variant, vasakpoolne rool, märts 1992 – august 1995, 891 eksemplari (millest 209 6-käigulised)

USA turul müüdi E34 M5 ainult 1991.–1993. mudeliaastatel 3,5-liitrise mootoriga. 1991. mudeliaastal oli auto turuhind 56 600 USA dollarit, 1992. aastal 58 600 ja 1993. aastal 60 700.

E39 põlvkond (1998–2003)
------------------------

Kolmandast, E39 põlvkonnast, BMW algselt ei plaaninud M5 toota, arvates et 210 kW (286 hj) 540i on tippmudelina piisav. Kuid 1997. aastal tulid välja 354 hj Mercedes-Benz E55 AMG ja 370 hj Jaguar XJR, mistõttu oli BMW-l vaja väljakutsele vastata. Seepeale loodi 540i M62B44 V8-mootorist sportvariant S62B50, mille mootori töömahtu oli suurendatud 4398 cm3-lt 4941 cm3-ni ja surveastet tõstetud 10.0:1lt 11.0:1-le, võimsuseks saadi 294 kW (400 hj). Autot esitleti märtsis 1998, tootmine algas oktoobris 1998. Erinevalt eelmistest autodest, mis toodeti käsitööna, toodeti E39 M5 Dingolfingi tehaseliinil. E39 M5 oli saadaval ainult sedaanina. Kõik autod olid jällegi viimase E34 M5 Getrag 420G (Type D) kuuekäigulise manuaalkäigukastiga.

E39 toodeti kokku kolmes variandis 20 482 eksemplari:

* **HD91** – Mandri-Euroopa variant, vasakpoolne rool, oktoober 1998 – juuni 2003, 7895 eksemplari
* **HD92** – Inglismaa variant, parempoolne rool, oktoober 1998 – juuni 2003, 2595 eksemplari
* **HD93** – Põhja-Ameerika variant, vasakpoolne rool, september 1999 – juuni 2003, 9992 eksemplari

USA turul maksis M5 2000. mudeliaastal 69 400 USA dollarit. Hind püsis enam-vähem stabiilne, viimaseks, 2003. mudeliaastal oli lõpphind 70 400 dollarit.

E60/E61 põlvkond (2004–2009)
----------------------------

Märtsis 2004 esitleti Genfi autonäitusel uut, E60 põlvkonda, tootmine algas 2004. aasta septembris, kui autot esitleti Pariisi autonäitusel. E60 M5 oli inspireeritud BMW Motorsporti F1-programmist ning sai uue S85 V10-mootori, töömahuga 5 liitrit ja võimsusega 507 hj, lisaks seitsmekäigulise SMG III järjestiklülitusega manuaalkäigukasti. Tulles vastu Põhja-Ameerika klientide palvetele, oli M5 alates 2007. mudeliaastast USA ja Kanada turul saadaval ka konventsionaalse kuuekäigulise manuaalkäigukastiga (ZF Type G).

2004. aasta detsembris läbis Saksamaa autoajakirja Sport auto peatoimetaja Horst von Saurma E60 M5 roolis 20.6-kilomeetrise Nürburgringi Nordschleife 8 minuti 13 sekundiga.

Märtsist 2007 toodeti M5 ka universaalkerega Touring (E61), mida esitleti Genfi autonäitusel. Universaal oli saadaval vaid Euroopa turul.

E60 toodeti kokku viies variandis 20 589 eksemplari (19 564 sedaani ja 1025 universaali):

* **NB91** – sedaan, Mandri-Euroopa variant, vasakpoolne rool, september 2004 – detsember 2009, 6427 eksemplari
* **NB92** – sedaan, Inglismaa variant, parempoolne rool, märts 2005 – detsember 2009, 3646 eksemplari
* **NB93** – sedaan, Põhja-Ameerika variant, vasakpoolne rool, september 2005 – detsember 2009, 9491 eksemplari (millest 1366 6-käigulise manuaalkäigukastiga)
* **PV91** – universaal, Mandri-Euroopa variant, vasakpoolne rool, märts 2007 – aprill 2010, 803 eksemplari
* **PV92** – universaal, Inglismaa variant, parempoolne rool, märts 2007 – veebruar 2010, 222 eksemplari

F10 põlvkond (2011–2016)
------------------------

F10 põlvkonna M5 tootmine algas 2011. aasta septembris ning autot esitleti Frankfurdi autonäitusel. Taas oli M5 saadaval ainult sedaanina.

F10 pöördus tagasi V8-mootori juurde (S63B44, 4395 cm3, 560 hj). Käigukastiks sai E90/E92/E93 M3-le välja töötatud topeltsiduriga seitsmekäiguline M-DCT. USA turul oli endiselt saadaval ka kuuekäiguline manuaalkäigukast.

2013. aasta juulist oli saadaval lisavarustusena ka Competition Package, millel oli jäigem vedrustus ja mootori võimsus 575 hj. Horst von Saurma sõitis 2014. a detsembris M5 Competitioniga Nordschleifel välja ringiaja 7:54.

Juunist novembrini 2014. aastal toodeti BMW M5 30. aastapäeva puhul 300-autone eriseeria 30 Jahre Edition ning tootmise lõpu puhul septembris-oktoobris 2016 200-autone eriseeria Competition Edition, mõlemad kasutasid 600 hj mootorit.

F10 toodeti kokku kolmes variandis:

* **FV91** – sedaan, Mandri-Euroopa variant, vasakpoolne rool, september 2011 – oktoober 2016, 6281 eksemplari, sealhulgas 1068 Competition Package
* **FV92** – sedaan, Inglismaa variant, parempoolne rool, september 2011 – oktoober 2016, 5164 eksemplari, sh 785 Competition Package
* **FV93** – sedaan, Põhja-Ameerika variant, vasakpoolne rool, märts 2012 – oktoober 2016, 8088 eksemplari (millest 577 kuuekäigulise manuaalkäigukastiga), sh 2606 Competition Package (millest 118 kuuekäigulise manuaalkäigukastiga – 105 USA ja 13 Kanada turule)

F90 põlvkond (2018–tänini)
--------------------------

G30 5. seeria M5 tehasekoodiks sai F90, autot esitleti 2017. aasta augustis Kölnis Gamescomi videomängunäitusel ja seejärel septembris Frankfurdi autonäitusel. Tootmine algas 2018. aastal ja auto kasutab endiselt S63 mootorit eelmiselt põlvkonnalt, mille võimsus on nüüd 600 hj. Käigukastiks on 8-käiguline ZF GA8HP75Z automaatkäigukast. Kui eelmised põlvkonnad olid tagaveolised, siis alatas F90 põlvkonnast on M5 nelikveoline. 

12. aprillil 2018 saavutas Sport auto uus autotestija Christian Gebhardt sellel Nordschleife ringiaja 7:38.92.

Augustis 2018 esitleti M5 Competition, võimsusega 620 hj. 17. aprillil 2019 saavutas Gebhardt sellega Nordschleife ringiaja 7:35.90.

Märtsis 2021 läks tootmisse M5 CS, millel on vähendatud kaalu süsinikkiu kasutamisega ja võimsust suurendatud 630 hobujõuni. 2. juunil 2021 saavutas Gebhardt sellega Nordschleife aja 7:29.57.

Eestis maksis 2023. aasta 1. märtsi seisuga BMW M5 145 800 eurot.

Viited
------

1. ↑  Saad (17. veebruar 2010). "Early History: The BMW 5 Series". *BimmerFile* (Ameerika inglise). Vaadatud 7. mail 2023.
2. ↑  "BMW M Registry - FAQ E28 M5". *bmwmregistry.com*. Vaadatud 7. mail 2023.
3. ↑  "BMW M Registry - FAQ E34 M5". *bmwmregistry.com*. Vaadatud 7. mail 2023.
4. ↑  "BMW M Registry - FAQ E39 M5". *bmwmregistry.com*. Vaadatud 7. mail 2023.
5. ↑  "BMW M5 im Supertest auf Nordschleife und Hockenheimring - auto motor und sport". *web.archive.org*. 3. oktoober 2018. Originaali arhiivikoopia seisuga 3. oktoober 2018. Vaadatud 7. mail 2023.`{{netiviide}}`: CS1 hooldus: robot: algse URL-i olek teadmata (link)
6. ↑  "BMW M Registry - FAQ E60 + E61 M5". *bmwmregistry.com*. Vaadatud 7. mail 2023.
7. ↑  Saurma, Horst von (2. jaanuar 2015). "BMW M5 Competition im Supertest: Leistungsexplosion der Sportlimousine". *auto motor und sport* (saksa). Vaadatud 7. mail 2023.
8. ↑  "BMW M Registry - FAQ F10 M5". *bmwmregistry.com*. Vaadatud 7. mail 2023.
9. ↑  *BMW M5 (F90) Nordschleife 7.38,92 min Hot Lap sport auto*, vaadatud 7. mail 2023
10. ↑  *BMW M5 Competition (F90) HOT LAP Nordschleife 7.35,90 min | sport auto*, vaadatud 7. mail 2023
11. ↑  *BMW M5 CS | HOT LAP Nordschleife 7.29,57 min | sport auto Supertest*, vaadatud 7. mail 2023